Boelies - Jou Gesin | Solidariteit WêreldJou Gesin | Solidariteit Wêreld
Tuis › Artikels › Boelies
Hoe hanteer jy 'n boelie?
Ken jou boelie. 'n Boelie sien iemand anders as minderwaardig, as 'n swakkeling, as kwesbaar en 'n sagte teiken en daarom maklik om te intimideer, hetsy deur direkte geweld of sielkundige afknouery, en misbruik mag aan hom toegeken, sielkundig en fisies, om te intimideer.
'n Boelie se persoonlikheid is 'n samestelling van die Donker Tetrad: die Machiavelli wat ander berekend en koel manipuleer vir sy eie gewin; die psigopaat wat geen empatie met ander het nie en wat risiko's neem ten koste van ander; die sadis wat plesier put uit fisiese pyn en leed wat hy ander aandoen; en die ergste is die narcissis wat meerderwaardig voel, die konstante bewondering van ander vereis en geregtig voel op superieuriteit. Hoe meer narsistiese eienskappe 'n persoon besit, hoe meer geneigd is hy om 'n boelie te wees. 'n Narcissis sal enige situasie uitbuit om spesiaal en meerderwaardig te voel en toon geen empatie met die slagoffer nie
Boelies word gemotiveer deur vrees en onsekerheid: vrees dat hul onsekerheid blootgelê sal word en hoe meer bedreig hulle voel, hoe meer boelie hulle.
Hoe reageer jy teenoor 'n boelie?
Maak seker jy is veilig en moenie betrokke raak nie; hoe meer jy reageer, hoe meer sielkundig onveilig voel die boelie en hoe feller raak sy aanslae.
Vermy die persoon so ver moontlik, stel grense, blok hom op sosiale media; sodoende gee jy die persoon so min as moontlik spasie in jou gedagtes. Moenie die gedrag as persoonlik opneem nie, jy is slegs in die spervuur.
Dokumenteer alle onaanvaarbare gedrag as bewys en sodat jy nie insidente vergeet vir wanneer jy dit sal benodig nie. As jy moet reageer, doen dit deur 'n prokureur of deur die Menslikehulpbronne Departement by jou werk. As laaste uitweg kan jy deur die magistraatskantoor 'n beskermingsbevel teen die persoon bekom.
Word jou kind geboelie? Wat behels 'n geboelie? Indien jou kind herhaaldelik onderwerp word aan fisiese en verbale aanslae en gebare deur 'n persoon of 'n groep persone; jou kind se eiendom doelbewus beskadig word; vrees by jou kind ingeboesem word; hy/sy emosioneel aangeval word of sy/haar skoolaktiwiteite op enige manier omvergewerp word en sy/haar grondwetlike reg tot vryheid en gelykheid aan bande gelê word; daar word teen hom/haar gediskrimineer op grond van geslag, ras of geloof, of die waardigheid, privaatheid en vryheid van jou kind op enige ander wyse aangetas word, behoort jy in te gryp.
Afhangende van die ouderdom van die boelie, mag laasgenoemde aanspreeklik gehou word vir 'n aantal kriminele oortredings, wat aanranding, crimen injuria, intimidasie en selfs strafbare manslag insluit.
Luister wat jy kind jou vertel en herhaal wat hy/sy sê om te wys jy luister en om werklik agter die kap van die byl te kom. Vra jou kind wat hy/sy graag wil hê jy moet doen en bespreek die moontlike oplossing. Jou kind is bang en moedeloos en gekrenk en het die moed bymekaar geskraap om met jou te praat, moet dus nie sê hy/sy moet sy/haar eie probleme uitsorteer nie – veral nie as daar werklike boeliery plaasvind nie.
Stel vas of daar wel boeliery plaasvind en of daar 'n wet verbreek word.
Verseker jou kind dat hy/sy nie 'n minderwaardige persoon is nie en stel dit pertinent dat boelies afknou sodat hulle beter oor hulself kan voel.
Moenie jou kind aanmoedig om betrokke te raak by die boeliegedrag deur byvoorbeeld terug te slaan nie; dit sal dinge net vererger. Jou kind moet wel aan die persoon/persone sê om op te hou met die gedrag.
Blok alle kuber-kontakte wat die boelie en die boeliegroep toegang tot jou kind sal gee.
Help jou kind om nuwe vaardighede aan te leer, soos drama, kuns of selfs om selfverdedigingklasse by te woon en om te sosialiseer met maats waar hy/sy veilig kan voel.
Indien die geboelie aanhou, bring dit onder die aandag van die skool waar nodige tugstappe geneem sal word en/of die boelie se ouers ingelig sal word. Dokumenteer insidente: wat, waar, wanneer en wie het dit gesien het en sluit foto's in indien fisiese geweld plaasgevind het. Om die boelie self te konfronteer of sy ouers te spreek is oneffektief en sal dinge net vererger.
Indien jou kind buite die skool gedreig of beseer word, kan jy 'n beskermingsbevel kry en selfs 'n klag by die polisie indien.
Met die nuwe normale skoolgang waar jou kind genoop word om digitaal te kommunikeer, sal kuberboeliery plaasvind. Waarsku jou kind om nie foto's of inligting oor hom/haarself aanlyn te publiseer nie en om nie dinge te sê wat provokasie sal uitlok nie. Die digitale boelie is anoniem en is baie moeilik om op te spoor en vrees nie konfrontasie met die slagoffer nie.
As ouer moet jy vertroud raak met tegnologie en weet hoe om dit te hanteer sodat jy jou kind kan help. Bou 'n vertrouensverhouding met jou kind sodat jy kan help waar nodig, maar respekteer ook jou kind se privaatheid.
Bernstein, E. July 14, 2020. Wall Street Journal . http://www.wsj.com
Departement van Justisie en Konstitusionele Ontwikkeling. Restorative Justice http://www.justice.αov.za/rj/rj.html